Predsjednica Komisije Ursula von der Leyen svojim je mandatnim pismom ovlastila povjerenika Wojciechowskog da razmotri kako „ojačati sustav oznaka zemljopisnog podrijetla. To je od ključne važnosti za održavanje visoke kvalitete i standardâ hrane i osiguravanje očuvanja našeg kulturnog, gastronomskog i lokalnog naslijeđa i priznavanja njezine autentičnost u cijelom svijetu”. Cilj je te inicijative ojačati postojeći sustav oznaka zemljopisnog podrijetla kao pravâ intelektualnog vlasništva u skladu s Akcijskim planom za intelektualno vlasništvo i djelotvorno zaštititi nazive tradicionalne hrane. Ta inicijativa pridonosi ostvarivanju ciljeva zajedničke poljoprivredne politike, posebno poboljšanju odgovora poljoprivrede Unije na društvena očekivanja u pogledu hrane i zdravlja, i europskog zelenog plana i strategije „od polja do stola” . Popratna studija za potrebe evaluacije sustava oznaka zemljopisnog podrijetla i zajamčeno tradicionalnih specijaliteta provedena je 2020. Radni dokument službi Komisije o evaluaciji objavljen je u prosincu 2021. Utvrđeno je šest problema: za proizvođače: 1. problemi i nedostaci u provedbi oznaka zemljopisnog podrijetla: nedostaci u kontrolama (posebno u kasnijim fazama lanca vrijednosti) i poteškoće u provedbi pravâ proizvođača izvan države članice proizvodnje i na internetu; 2. neravnoteže u lancu opskrbe hranom: skupine proizvođača proizvodâ s oznakom zemljopisnog podrijetla nemaju dovoljno jak položaj u lancu opskrbe hranom da osiguraju pravedan povrat za svoje proizvode; za potrošače: 3. doprinos održivosti nije dovoljno uzet u obzir u sustavima oznaka zemljopisnog podrijetla; 4. niska razina osviještenosti i razumijevanja logotipa oznaka zemljopisnog podrijetla među potrošačima, što rezultira ograničenom učinkovitošću sustavâ u pružanju jasnih informacija potrošačima; za regulatorni okvir: (5) složena pravila i postupci za oznake zemljopisnog podrijetla: pravila o sustavima oznaka zemljopisnog podrijetla „raširena” su na četiri temeljna akta s manjim razlikama u pravnoj terminologiji, što pridonosi složenosti sustava; 6. sustav tradicionalno zajamčenih specijaliteta neuspješan je, s malim brojem registriranih naziva u 28 godina njegova postojanja. Provedba, upravljanje zahtjevima za registraciju naziva, funkcioniranje skupina proizvođača proizvodâ s oznakom zemljopisnog podrijetla i informacije o sustavima oznaka zemljopisnog podrijetla i zajamčeno tradicionalnih specijaliteta otežani su zbog pravila i postupaka utvrđenih u četiri posebne sektorske uredbe EU-a, koje se pak razlikuju zbog povijesnih razloga ili specifikacija proizvoda. Poziv na ostvarivanje održivijih prehrambenih sustava (usp. strategija „od polja do stola”) nit je vodilja za uključivanje kriterija održivosti u sustave oznaka zemljopisnog podrijetla. Nepostojanje jasne definicije skupina proizvođača proizvodâ s oznakom zemljopisnog podrijetla i problem da proizvođači nisu okupljeni u jednu aktivnu organizaciju otežavaju učinkovito upravljanje kapitalom njihovih oznaka zemljopisnog podrijetla. Kao glavni uzrok za nisku razinu prepoznavanja i razumijevanja programâ kvalitete identificirani su nedostatak informacija i publiciteta. Smatra se da je postupak registracije zajamčeno tradicionalnog specijaliteta složen i zahtjevan. Da bi se ti problemi riješili, potrebne su pravne izmjene. Bez intervencije na razini EU-a, prethodno navedeni problemi ostat će neriješeni, a neki se čak i pogoršati. Sustavima oznaka zemljopisnog podrijetla Unija ispunjava svoje obveze u okviru Sporazuma Svjetske trgovinske organizacije (WTO) o trgovinskim aspektima prava intelektualnog vlasništva (TRIPS), na temelju kojih je dužna osigurati pravna sredstva zaštite oznaka zemljopisnog podrijetla svih članica WTO-a u EU-u. Osim toga Unija je odgovorna za zaštitu prava intelektualnog vlasništva na temelju Povelje EU-a o temeljnim pravima. Zahvaljujući oznakama zemljopisnog podrijetla proizvodi dobivaju veću vrijednost, čime se povećavaju prihodi u poljoprivredno-prehrambenom sektoru. Dionici na koje to najviše utječe su proizvođači i skupine proizvođača proizvodâ s oznakom zemljopisnog podrijetla, potrošači kao i nacionalna tijela i tijela na razini Unije.